Diari Oficial de la Generalitat Valenciana


Sumari del DOGV 2506, del 12-05-1995 (1995/834657)

DECRET 10/1995, de 9 de maig, del president de la Generalitat Valenciana, pel qual es convoquen subvencions per la utilització del valencià en els mitjans de comunicació social.
---------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/05/09/10/dof/vci/html**

### Dades del document

Número de DOGV
:   2506

Data del DOGV
:   12-05-1995

Secció del DOGV
:   DISPOSICIONS GENERALS

Número del document
:   1995/834657


Data del document
:   09-05-1995

Organisme emissor
:   Presidència de la Generalitat

Tipus de document
:   Decret

Anàlisi jurídica

DECRET 10/1995, de 9 de maig, del president de la Generalitat Valenciana, pel qual es convoquen subvencions per la utilització del valencià en els mitjans de comunicació social.   
L'Estatut d'Autonomia en l'article 7.1 estableix «que els dos idiomes oficials de la Comunitat Valenciana són el valencià i el castellà». En l'apartat 4 del mateix article es disposa que «s'atorgarà especial protecció i respecte a la recuperació del valencià».  
Per altra banda, la Llei de la Generalitat Valenciana 4/1983, de 23 de novembre, d'ús i Ensenyament del Valencià, desenvolupà en el Títol Tercer l'aplicació d'aquests preceptes en els mitjans de comunicació social, reconeixent el dret que tots els ciutadans tenen a ser informats per aquests, tant en valencià com en castellà, i atribuint al Consell la promoció i utilització del valencià en els mitjans de comunicació social.  
Dins d'aquest títol, en l'article 25.3 es disposa que «el Consell de la Generalitat Valenciana fomentarà quantes manifestacions culturals i artístiques es realitzen en les dues llengües, tenint especial consideració les desenvolupades en valencià». Finalment en l'apartat 2 d'aquest mateix article s'estableix que «el Consell de la Generalitat Valenciana impulsarà en les emissores de ràdio i televisió l'ús del valencià».  
El present decret té per objecte aplicar els principis que es desprenen de la normativa aplicable en aquesta matèria mitjançant l'assignació d'ajudes als mitjans de comunicació social que utilitzen el valencià.  
En atenció a aquests motius i de conformitat amb allò que disposen els articles 3 del Decret del Consell 217/1992, de 9 de desembre, i 35 de la Llei 5/1983 de Govern Valencià,  
DECRETE:  
Article primer  
Es convoca la concessió de subvencions per utilització del valencià en els mitjans de comunicació social i s'aproven les bases que han de regir aquesta convocatòria per a l'exercici de 1995, les quals s'inclouen com a annex d'aquest decret.  
Article segon  
L'import d'aquestes subvencions serà finançat amb càrrec a la línia 403/95, del programa 462.10, del pressupost de la Generalitat Valenciana per a 1995, per una quantia màxima de trenta milions de pessetes (72.583.300 PTA).  
DISPOSICIONS FINALS  
Primera  
S'autoritza al director general de Mitjans de Comunicació Social i Relacions Informatives per a dictar les resolucions que requeresca l'aplicació i el desplegament d'aquest decret.  
Segona  
Aquest decret entrarà en vigor el mateix dia de la seua publicació en el Diari Oficial de la Generalitat Valenciana.  
DISPOSICIó DEROGATòRIA  
Queda derogat el Decret 2/1994, de 4 de juliol, del president de la Generalitat Valenciana, pel qual es regulen les subvencions per la utilització del valencià en els mitjans de comunicació social.  
València, 9 de maig de 1995  
El president de la Generalitat,  
JOAN LERMA I BLASCO  
Bases per a la concessió de subvencions per utilització del valencià en els mitjans de comunicació social durant l'exercici de 1995  
1. Objecte de la subvenció  
L'objecte d'aquesta convocatòria de subvencions es la promoció i utilització del valencià en els mitjans de comunicació social, per empreses periodístiques i per emissores de ràdio de freqüència modulada de la Comunitat Valenciana.  
2. Beneficiaris  
Podran optar a aquestes subvencions les següents empreses de mitjans de comunicació social domiciliades a la Comunitat Valenciana:  
a) Empreses periodístiques editores de publicacions que reunesquen les següents condicions:  
- Que estiguen escrites, almenys en un 50%, en valencià.  
- Que tinguen un contingut d'informació i interés general.  
Quedaran excloses d'aquestes ajudes les publicacions següents:  
- Els butlletins i publicacions d'institucions, associacions i partits polítics.  
- Les publicacions de distribució gratuïta.  
b) Titulars d'una concessió d'emissora de ràdio de freqüència modulada, que reunesquen qualsevol de les següents condicions:  
- Que promocionen l'ús i coneixement progressiu del valencià, quan estiguen situades en zones de predomini lingüístic castellà.  
- Que emeten almenys el 50% de la programació en valencià, quan no estiguen situades en zones de predomini lingüístic valencià.  
3. Sol·licituds  
Les sol·licituds s'hauran de presentar en el termini de 15 dies hàbils comptats a partir del dia següent a la publicació d'aquestes bases i es formalitzaran mitjançant una instància dirigida al director general de Mitjans de Comunicació Social i Relacions Informatives (annex I), les quals estaran a disposició dels interessats en la Secretaria General Administrativa (Registre General) de la Presidència de la Generalitat Valenciana (palau de Fuentehermosa, carrer dels Juristes, 16-18), i que hauran de presentar en el Registre General de la Presidència o tramitar-les per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyada de la següent documentació:  
a) Fotocòpia compulsada del DNI del sol·licitant, si es tracta d'una persona física, o de la persona que actue com a representant en el cas de persones jurídiques, i també un document acreditatiu de la representació.  
b) Fotocòpia compulsada del NIF i de l'alta en l'Impost d'Activitats Econòmiques de l'empresa sol·licitant.  
c) Justificants d'estar al corrent en les seues obligacions amb la Seguretat Social i amb la Hisenda Pública.  
d) En el cas d'empreses periodístiques, justificants de la difusió, certificacions de l'Oficina de Justificació de la Difusió (OJD), o del tiratge, factures d'impremta, corresponents a l'exercici de 1994.  
e) En cas de titulars d'una concessió d'emissora de ràdio de freqüència modulada, les graelles de programació corresponents al segon semestre de l'any 1994.  
4. Càlcul de les subvencions  
Per a les empreses periodístiques les subvencions consistiran en abonar un mòdul en pessetes segons el nombre d'exemplars difosos durant l'exercici de 1994.  
Per als titulars d'una concessió d'emissora de ràdio de freqüència modulada, les subvencions consistiran en abonar un mòdul fix igual per a tots els beneficiaris, en funció de la zona de predomini lingüístic on estiga situada l'emissora.  
La quantia dels mòduls serà determinada per resolució del director general de Mitjans de Comunicació Social i Relacions Informatives, i que serà publicada en el Diari Oficial de la Generalitat Valenciana.  
5. Concessió de la subvenció  
Les subvencions es concediran per resolució del Secretari General de la Presidència de la Generalitat Valenciana, a proposta del Director General de Mitjans de Comunicació Social i Relacions Informatives.  
Es fa constar que la resolució que adjudique les subvencions objecte de l'expedient que es tramita, haurà de ser dictada en el termini màxim de tres mesos, a partir de l'acabament del termini de presentació de sol·licituds; la no resolució adjudicant dins del termini establert anteriorment, produirà l'efecte de la desestimació presumpta de les peticions formulades.  
6. Inspecció  
La Direcció General de Mitjans de Comunicació Social i Relacions Informatives podrà comprovar en qualsevol moment les dades declarades pels sol·licitants. En el cas que es comprove la falsedat d'alguna d'aquestes dades, el sol·licitant perdrà el dret a la subvenció, sense perjudici d'altres responsabilitats que hi pertoquen.  
7. Consignació pressupostària  
L'import d'aquestes subvencions serà finançat a càrrec de la línia 403/95 del programa 462.10, del pressupost de la Generalitat per a 1995, per una quantia màxima de trenta milions de pessetes (86.110.626 PTA).


Còpia Permalink ELI